El Cinema Tívoli arriba “Muy lejos” amb el projecte Viridiana
2025-07-24

Torna el projecte Viridiana a Burjassot amb una nova proposta de cinema independent. Serà el dijous 10 d’abril, a les 19.30 hores, amb la pel·lícula Muy lejos. En esta nova sessió, el cinema amfitrió serà el Renoir Floridablanca de Barcelona. A continuació del passe, hi haurà un col·loqui en línia amb el director, Gerard Oms. Els espectadors i espectadores podran enviar les seues preguntes, a través del*QR que es projectarà en la pantalla.

Les entrades tenen un preu únic de 4 euros i es poden adquirir en venda anticipada, en la pàgina web del Cinema Tívoli, o en la taquilla, des de mitja hora abans de l’inici de la projecció.

Protagonitzada per Mario Casas, la pel·lícula presenta a Sergio, que viatja a Utrecht amb la seua família per a assistir a un partit de futbol. Abans d’agafar el vol de retorn a Barcelona, pateix un atac de pànic i decidix quedar-se a Holanda. Incapaç de donar una explicació lògica als seus, Sergio curta el contacte amb el seu passat i, a partir d’eixe moment, haurà de sobreviure sense diners, sense casa i sense parlar l’idioma.

La cinta, que és una coproducció entre Espanya i els Països Baixos, aborda la crisi econòmica iniciada en 2008 i altres drames socials com la immigració. La banda sonora és a càrrec de Silvia Pérez Cruz. La pel·lícula arribarà a les sales el divendres 11 d’abril.